
25-TA-529: Noteikumu projekts (Jauns)
Emisijas kvotu izsolīšanas instrumenta finansēto projektu atklāta konkursa "Plūdu risku mazināšanas, novēršanas  un noturības pret plūdiem veicināšanas pasākumi pašvaldībās" nolikums
TA saskaņojamie dokumenti
Noteikumu projekts 4.0
Anotācija (ex-ante) 3.0
MK sēdes protokollēmuma projekts 1.0
Atzinuma sniedzējs
Latvijas Lielo pilsētu asociācija
Atzinums iesniegts
11.06.2026.
Atzinuma sniegšanas termiņš
11.06.2026.
Saskaņošanas rezultāts
Nesaskaņots
Pieejamības statuss
Vispārpieejams

	Nr.p.k.
	Projekta redakcija
	Iebildums / Priekšlikums
	Autors

	1.
	Noteikumu projekts
10.1. šo noteikumu 7.1. apakšpunktā minētajai jomai ir līdz 1 000 000 euro (ieskaitot);
	Iebildums
Vēršam uzmanību, ka pēdējo gadu laikā būtiski pieaugušas būvniecības, projektēšanas, būvuzraudzības un autoruzraudzības izmaksas, tādēļ plūdu risku mazināšanas infrastruktūras projektu īstenošanai nepieciešamais finansējums nereti pārsniedz 1 000 000 euro. Maksimālā finansējuma palielināšana līdz 2 000 000 euro ļautu pašvaldībām īstenot kompleksus un savstarpēji saistītus risinājumus vienā projektā, nodrošinot augstāku pasākumu efektivitāti un lielāku plūdu risku samazinājumu.

Ņemot vērā klimata pārmaiņu ietekmē pieaugošo ekstremālo nokrišņu intensitāti, plūdu riskus un būvniecības izmaksu pieaugumu, konkursa mērķa pilnvērtīgai sasniegšanai aicinām noteikumu projekta 10.1. apakšpunktu izteikt šādā redakcijā:
 
Piedāvātā redakcija
“10.1. šo noteikumu 7.1. apakšpunktā minētajai jomai ir līdz 2 000 000 euro (ieskaitot);”
	Marta Hanka (LLPA)

	2.
	Noteikumu projekts
15. Projekta iesniedzējs ir Latvijas Republikas pašvaldība (turpmāk- pašvaldība).
	Iebildums
Interpretāciju mazināšanai lūdzam sniegt skaidrojumu, vai projekta iesniedzējs var būt pašvaldības iestāde, kas atbilstoši tās kompetencei pārstāv pašvaldību.
Piedāvātā redakcija
-
	Marta Hanka (LLPA)

	3.
	Noteikumu projekts
22. Konkursa ietvaros šo noteikumu 20.1. apakšpunktā minētajai aktivitātei ir attiecināmas šādas projekta izmaksas:
	Iebildums
Prasība par īpašumtiesību reģistrāciju zemesgrāmatā pašvaldībām rada papildu izmaksas, tādēļ aicinām noteikumu projekta 20.1. apakšpunktā minētās aktivitātes ietvaros kā attiecināmās izmaksas paredzēt arī ar īpašumtiesību ierakstīšanu zemesgrāmatā saistītās izmaksas.
 
Piedāvātā redakcija
-
	Marta Hanka (LLPA)

	4.
	Noteikumu projekts
22.1.6. lietusūdens attīrīšanas staciju būvniecības izmaksas;
	Iebildums
Noteikumu projekta 22. punkta apakšpunktos kā atbalstāmās izmaksas ir izdalītas polderu sūkņu stacijas un lietusūdens attīrīšanas stacijas. Tā kā noteikumu projekta sākumā nav doti skaidrojumi terminiem, nav saprotams vai lietusūdens attīrīšanas stacijas izmaksās ir iekļautas sūkņu stacijas, tādēļ lūdzam papildināt noteikuma projekta 22. punkta apakšpunktu ar jaunu apakšpunktu vai papildināt esošo ar tekstu – lietusūdens sūkņu staciju izbūves izmaksas.

Aicinām izteikt šādā redakcijā:
 
Piedāvātā redakcija
“22.1.6. lietusūdens attīrīšanas staciju un sūkņu staciju izbūves izmaksas.”
	Marta Hanka (LLPA)

	5.
	Noteikumu projekts
30. Konkursa ietvaros netiek atbalstītas darbības, kurām atbalsts būtu kvalificējams kā komercdarbības atbalsts, izņemot komercdarbības atbalstu sabiedrisko ūdenssaimniecības pakalpojumu sniedzējam. Ja ar saimniecisko darbību nesaistīts projekts, kura attiecināmās izmaksas ir būvdarbu un pakalpojumu līgumu izmaksas, tā īstenošanas gaitā vai uzraudzības periodā, kas atbilst pamatlīdzekļu amortizācijas periodam, pēc tā pabeigšanas kļūst par projektu, kas saistīts ar saimniecisku darbību, kurai sniegtais atbalsts būtu kvalificējams kā komercdarbības atbalsts, finansējuma saņēmējs no finansējuma, par kuru nav saņemts nekāds komercdarbības atbalsts, atmaksā ministrijai visu nelikumīgi saņemto atbalstu kopā ar procentiem saskaņā ar Komercdarbības atbalsta kontroles likuma  IV vai V nodaļu.
	Iebildums
Sadarbības partneri projekta ietvaros var būt arī publiski privāta kapitālsabiedrība, kurai deleģēti pārvaldes uzdevumi. Pašreizējā noteikumu projekta V. nodaļas redakcijā atsevišķos punktos ir lietots “sabiedrisko ūdenssaimniecības pakalpojumu sniedzējs”, savukārt citos “vispārējas tautsaimnieciskas nozīmes pakalpojuma sniedzēju”. Ņemot vērā, ka sabiedrisko ūdenssaimniecības pakalpojumu sniedzējs ir tikai viens no Vispārējas tautsaimnieciskas nozīmes pakalpojumu (turpmāk – VTNP) sniedzējiem,  lai novērstu neskaidrības, rosinām precizēt noteikumu punktus paredzot, konkursa ietvaros netiek atbalstītas darbības, kurām piešķirtais atbalsts kvalificējams kā komercdarbības atbalsts, izņemot atbalstu, kas tiek piešķirts kā kompensācija par VTNP sniegšanu.
Rosinām noteikumu projekta 30. punktu izteikt šādā redakcijā:
 
Piedāvātā redakcija
 “30. Konkursa ietvaros netiek atbalstītas darbības, kurām piešķirtais atbalsts kvalificējams kā komercdarbības atbalsts, izņemot atbalstu, kas tiek piešķirts kā kompensācija par vispārējas tautsaimnieciskas nozīmes pakalpojuma sniegšanu atbilstoši šo noteikumu nosacījumiem.Ja ar saimniecisko darbību nesaistīts projekts, kura attiecināmās izmaksas ir būvdarbu un pakalpojumu līgumu izmaksas, tā īstenošanas laikā vai pamatlīdzekļu amortizācijas periodā pēc projekta pabeigšanas kļūst par projektu, kas saistīts ar saimniecisku darbību, kurai sniegtais atbalsts būtu kvalificējams kā komercdarbības atbalsts un uz kuru neattiecas šajā punktā minētais izņēmums par vispārējas tautsaimnieciskas nozīmes pakalpojuma sniegšanu, finansējuma saņēmējs atmaksā ministrijai visu nelikumīgi saņemto atbalstu kopā ar procentiem saskaņā ar Komercdarbības atbalsta kontroles likuma IV vai V nodaļu.
	Marta Hanka (LLPA)

	6.
	Noteikumu projekts
34. Ja projektā tiek iekļautas darbības, kas ir saistītas ar sabiedriskā ūdenssaimniecības pakalpojuma sniegšanu, projekta iesniedzējs iesniedz Vides investīciju fondam vispārējas tautsaimnieciskas nozīmes pakalpojuma pilnvarojuma uzlicēja apliecinājumu par šo noteikumu 18.6. apakšpunktā minētās atlīdzības (kompensācijas) maksājumu kontroli un pārskatīšanu, kā arī minēto atlīdzības (kompensācijas) maksājumu pārmaksas novēršanu un atgūšanu, ievērojot Eiropas Savienības līmenī noteikto pārbaužu regularitāti, bet ne retāk kā reizi trijos gados un pilnvarojuma akta darbības perioda beigās.
	Iebildums
Rosinām noteikumu projektu papildināt ar iespēju piešķirt atbalstu arī saskaņā ar de minimis regulējumu, jo praksē VTNP sniedzēji nereti vienlaikus veic gan pilnvarojumā noteiktās darbības, gan citas saimnieciskās darbības, kas nav kvalificējamas kā VTNP.
Šāds papildinājums nodrošinātu elastīgāku un praktiski piemērojamāku atbalsta regulējumu, novēršot situācijas, kad finansējums netiek piešķirts tikai tādēļ, ka projekta ietvaros paredzētās darbības nav pilnībā attiecināmas uz pilnvaroto VTNP izpildi, bet vienlaikus ir saistītas ar atbalsta programmas mērķu sasniegšanu.

Ņemot vērā iebildumu pie noteikumu projekta 30. punkta, rosinām noteikumu projekta 34. un 35. punktu izteikt šādā redakcijā:
Piedāvātā redakcija
“34. Ja projektā tiek iekļautas darbības, kas ir saistītas ar vispārējas tautsaimnieciskas nozīmes pakalpojuma sniegšanu, projekta iesniedzējs iesniedz Vides investīciju fondam vispārējas tautsaimnieciskas nozīmes pakalpojuma pilnvarojuma uzlicēja apliecinājumu par šo noteikumu 18.6. apakšpunktā minētās atlīdzības (kompensācijas) maksājumu kontroli un pārskatīšanu, kā arī minēto atlīdzības (kompensācijas) maksājumu pārmaksas novēršanu un atgūšanu, ievērojot Eiropas Savienības līmenī noteikto pārbaužu regularitāti, bet ne retāk kā reizi trijos gados un pilnvarojuma akta darbības perioda beigās.35. Vispārējas tautsaimnieciskas nozīmes pakalpojuma sniedzējam kā grūtībās nonākušam uzņēmumam komercdarbības atbalsts netiek piešķirts, ja tas atbilst vismaz vienai no Eiropas Komisijas 2014. gada 17. jūnija Regulas Nr. 651/2014 2. panta 18. punktā noteiktajām pazīmēm. Grūtībās nonākuša uzņēmuma pazīmes vērtē individuāli vispārējas tautsaimnieciskas nozīmes pakalpojuma sniedzējam un ar to saistīto personu grupai, ja attiecināms.”
	Marta Hanka (LLPA)

	7.
	Noteikumu projekts
 Pielikuma saturu skatīt dokumentā
	Iebildums
Ņemot vērā, ka plānotas darbības saturiski var būt atšķirīgas, kas veido skaitlisku ietekmi uz iedzīvotāju tvērumu, vienlaikus būtiskas, mazinot plūdu riskus, aicinām samazināt vērtējuma slieksni, izsakot kritēriju “Projekta īstenošanas vietas iedzīvotāju tvērums” šādā redakcijā:
 
Piedāvātā redakcija
“Aizsargāto apdzīvotās vietas / administratīvās daļas (rajona) iedzīvotāju skaits vairāk kā 10% (neieskaitot) no kopējā iedzīvotāju skaita pašvaldībā – 3 punkti;	
Aizsargāto apdzīvotās vietas/administratīvās daļas (rajona) iedzīvotāju skaits līdz 10% (neieskaitot) no kopējā iedzīvotāju skaita pašvaldībā – 2 punkti;	
Aizsargāto apdzīvotās vietas/administratīvās daļas(rajona) iedzīvotāju skaits līdz 5% (neieskaitot) no kopējā iedzīvotāju skaita pašvaldībā – 1 punkts.”
	Marta Hanka (LLPA)



